দিল্লি টেস্টে ৫ উইকেট নিয়ে বিশ্বরেকর্ড গড়লেন কুলদীপ যাদব

ওয়েব ডেস্ক: দিল্লি টেস্টে (Delhi Test) ইতিহাস লিখলেন কুলদীপ যাদব (Kuldeep Yadav)। একাহাতে ওয়েস্ট ইন্ডিজের (India Vs West Indies) অর্ধেক দলকে সাজঘরে ফিরিয়েছেন ভারতীয় দলের এই চায়নাম্যান। অরুণ জেটলি স্টেডিয়ামে পিচে কুলদীপের বল যেন বুঝতেই পারছিলেন না ক্যারিবিয়ান ব্যাটাররা। একের পর এক আগুন স্পেলে ৫ উইকেট তুলে নিয়ে টেস্ট ক্রিকেটে ইতিহাসে সবচেয়ে কম ম্যাচ খেলে পাঁচবার পাঁচ-উইকেট সংগ্রহের কৃতিত্ব (Record) অর্জনকারী বাঁহাতি কব্জি-স্পিনার হলেন কুলদীপ।

মাত্র ১৫ টেস্টে এই মাইলফলকে পৌঁছে কুলদীপ ছাড়িয়ে গেলেন ইংল্যান্ডের কিংবদন্তি জনি ওয়ার্ডলকেও। ইংল্যান্ডের এই স্পিনার পাঁচবার পাঁচ-উইকেট নিয়েছিলেন ২৮ টেস্টে। বাঁহাতি কব্জি-স্পিনারদের মধ্যে এই তালিকায় পরের নাম দক্ষিণ আফ্রিকার পল অ্যাডামস। তিনি ৪৫ টেস্টে চারবার পাঁচ-উইকেট নিয়েছেন।

আরও পড়ুন: কবে হবে আইপিএলের নিলাম? জানা গেল দিনক্ষণ

ওয়েস্ট ইন্ডিজের সিরিজের দ্বিতীয় টেস্টের প্রথম ইনিংসে কুলদীপ ২৬.৫ ওভার হাত ঘুরিয়ে ৮২ রান দিয়ে পাঁচ উইকেট নেন। রবিবার সকাল থেকেই ঘূর্ণি, ভ্যারিয়েশন ও নিখুঁত কন্ট্রোলে বোলিং করে বিপক্ষ ব্যাটারদের নাজেহাল করেন তিনি। সকালে পরপর তিনটি গুরুত্বপূর্ণ উইকেট নেন তিনি। প্রথমে শাই হোপ, তারপর টেভিন ইমলাচ এবং তারপর জাস্টিন গ্রেভসকে আউট করেন কুলদীপ। যখন ওয়েস্ট ইন্ডিজের ব্যাটাররা এই টেস্টে কিছুটা ঘুরে দাঁড়াচ্ছিলেন, তখনই তিন উইকেট নেন তিনি, যা ফের ভারতকে চালকের আসনে ফিরিয়ে আনে।

প্রথম ইনিংসে ওয়েস্ট ইন্ডিজ ৮১.৫ ওভারে ২৪৮ রানে অলআউট হয়। ফলে ভারত প্রথম ইনিংসে ২৭০ রানের বিশাল লিড পায়। উইকেটে তেমন টার্ন না থাকা সত্ত্বেও ভারতের বোলারদের নিয়ন্ত্রিত বোলিংয়ে ওয়েস্ট ইন্ডিজের ব্যাটারদের ধরাশায়ী হতে হয়। এই প্রেক্ষাপটে ওয়েস্ট ইন্ডিজকে নির্দ্বিধায় ফলো-অন করতে আহ্বান জানান শুভমন গিল। এই প্রতিবেদন লেখা পর্যন্ত ওয়েস্ট ইন্ডিজ দুই উইকেট হারিয়ে ১০০ রানের গণ্ডি পেরিয়েছে।